钦定古今图书集成/理学汇编/文学典/第063卷 > 王著
## 钦定古今图书集成/理学汇编/文学典/第063卷 > 王著

按《宋史》本传：“著字成象，单州单父人。性豁达，无城府，
幼能属文。汉乾祐中，举进士。周祖镇大名，世宗侍行，
闻著名，召置门下，因得谒见。周广顺中，世宗镇澶州，
辟观察支使。随世宗入朝，迁殿中丞。即位，拜度支员
外郎。显德三年，充翰林学士。六年，丁家艰，起复。南唐
李景使其弟从善来贡，会恭帝嗣位，命著伴送至雎”
阳，加金部郎中、知制诰，赐金紫。世宗灵驾赴庆陵，符
后从行公务，悉资于著。宋初，加中书舍人。建隆二年，
知贡举。时亳州献紫芝，郓州获白兔，陇州贡黄鹦鹉。
著献《颂》，因以规谏。太祖甚嘉其意，下诏褒之。四年春，
宿直禁中，被酒，发倒垂被面，夜扣滋德殿门求见，帝
怒，发其醉宿倡家之过，黜为比部员外郎。乾德初，改
兵部员外郎。二年，复知制诰。数月，加史馆修撰、判馆
事。三年，就转户部郎中。六年，复为翰林学士，加兵部
郎中，再知贡举。开宝二年冬，暴卒，年四十二。著少有
俊才，世宗以幕府旧僚，眷待尤厚。常召见与语，命皇
子出拜，每呼“学士”而不名，屡欲相之，以其嗜酒，故迟
留久之。及世宗疾大渐，太祖与范质入受顾命，谓质
等曰：“王著藩邸旧人，我若不讳，当命为相。”世宗崩，乃
止。著善与人交，好延誉后进，当世士大夫称之。